Izvor: Tanjug/AP, Alik Keplicz

Hiljade Poljakinja su na ulicama Varšave i drugih velikih gradova Poljske protestovale protiv kampanje Poljske katoličke crkve i plana Vlade da se potpuno zabrane veštački prekidi trudnoće, čak i kada je ugrožen život trudnice, kada postoji velko oštećenje ploda ili kada je trudnoća rezultat silovanja.

Sveštenici Poljske katoličke crkve čitali su danas u svim crkvama na nedeljnim misama pismo poljskih biskupa vernicima s pozivom Vladi i Parlamentu da i država počne da štiti život od začeća i pooštri jedan od ionako najrestriktivnijih zakona u Evropi, te da bez izuzetaka potpuno zabrani abortus.

U Varšavi je zahtevajući liberalniji zakon o veštačkom prekidu trudnoće, protestovalo 7.000 Poljakinja i Poljaka, noseći žičane vešalice koje su simbol današnjih demonstracija u Varšavi, Vroclavu, Poznanju, Lođu i drugim velikim gradovima širom zemlje, javljaju poljski mediji.

"Vraćate nas u srednji vek kada su žene pomoću vešalica i drugih predmeta pokušavale same da prekinu trudnoću i često pri tome umirale", objasnila je jedna od organizatorki protesta, Dorota Budač iz opozicione partije Zajedno.

"Ekselencijo, pozabavi se svojom potencijom", "Poštuj razum i dostojanstvo žene", "STOP mučenju žena", "Moje telo, moja stvar", "Potpuna zabrana je silovanje žena" ili "Mrtve nećemo rađati" - neke su od poruka Poljakinja, kao i celih porodica i muškaraca prijatelja koji su danas sa ženama izašli na ulice da ih podrže.

Zajedno su skandirali sa dignutim vešalicama između ostalog "Ne damo Poljsku fanaticima", "Gde je prva dama", "Ne torturi žena", "Taj zakon je nepravda", a u Varšavi su ispred Sejma - parlamenta i kancelarije premijerke Beate Šidlo ostavili mnoštvo drvenih i žičanih vešalica.

Katoličke inicijative pripremile su predlog zakona da Parlament, zahvaljujući komotnoj većini koju vladajući konzervativci iz Prava i Pravde imaju u oba doma, izmene kompromis iz 1993. godine. Tada su poslanici izašli u susret crkvi da aboruts bude zabranjen, ali istovremeno i medicini te odobrili i tri izuzetka i dozvolili veštački prekid trudnoće ako trudnoća i porođaj ugrožavaju zdravlje i život majke, ako je plod teško deformisan i oštećen i ukoliko je trudnoća plod silovanja.

U predlogu potpune zabrane abortusa predviđene su i teške zatvorske kazne.

"Žene koje su u prirodnom pobačaju izgubile dete, sada čeka saslušanje, policija i tužilaštvo da provere da nije slučajno pobacila namerno. Tužilaštvo će voditi istrage da li je pobačaj protekao prirodno, a žene će terati u zatvor kada ne budu bile u stanju da dokažu da pobačaj nije njihova krivica", upozorila je Budač.

Poljakinje se plaše da će ostati i bez zdravstvene nege tokom trudnoće koja ugrožava njihov život i zdravlje zbog straha lekara da ne budu optuženi za eventualni pobačaj.

Zakon predviđa i to da će silovane devojčice, maloletnice morati da rađaju decu svojim silovateljima, upozorile su danas Poljakinje tokom protesta.

Iako je masivnu kampanju da se abortus potpuni zabrani, pokrenula moćna i uticajna Poljska katolička crkva, većina Poljaka je prema najnovijim anketama oštro protiv toga da se zakon menja. Danas su u Crkvi svete Ane u Varšavi neke katoličke vernice demonstrativno izašle sa bogosluženja kada je sveštenik počeo da čita pismo biskupa.

Potpunu zabranu podržala je premijerka Beata Šidlo, a lider vladajućih konzervativaca Jaroslav Kačinjski izjavio je da će njegovi poslanici glasati za tu zabranu.